Leon Festinger

Leon Festinger (født 8. mai 1919 i New York, død 11. februar 1989) var en amerikansk psykolog. Han beskjeftiget seg i all hovedsak med eksperimentell sosialpsykologi, og utviklet teorier om blant annet kognitiv dissonans og sosial sammenligning.
Han var av jødisk herkomst, og ble født i Brooklyn i New York som sønn av de russiske immigrantene Alex Festinger og Sara Solomon Festinger. Leon Festinger hadde bachelorgrad fra City College of New York fra 1939 og doktorgrad i psykologi fra University of Iowa fra 1942, og hadde Kurt Lewin, som gjerne regnes som sosialpsykologiens grunnlegger, blant sine studieveiledere. Festinger var assisterende professor ved Massachusetts Institute of Technology (MIT) 1945–1947 og professor ved University of Michigan 1947–1951, University of Minnesota 1951–1955, Stanford University 1955–1968 og The New School for Social Research 1968–1989.
Festingers mest kjente bok er A Theory of Cognitive Dissonance fra 1957, der han presenterer sin teori om kognitiv dissonans, eller erkjennelsesmessig uoverensstemmelse. Han mente at individet søkte orden og sammenheng i tilværelsen, og at handlinger, holdninger og meninger måtte forstås ut fra dette. For å motvirke kognitiv dissonans, der individet eksempelvis handler i strid med egen overbevisning, ville individet «benytte seg av forskjellige strategier for å oppheve, overse eller bagatellisere motsetningene,» ifølge Festinger. Han undersøkte også emner som sosial sammenligning og fysisk nærhet som pådrivere for sosial kontakt.
Han var medlem av National Academy of Sciences og American Academy of Arts and Sciences, og mottok flere prestisjefylte utmerkelser for sitt arbeid.
Han var gift to ganger, og hadde tre barn fra sitt første ekteskap, foruten en stedatter. I 1989 døde Festinger av leverkreft, 69 år gammel, i sitt hjem på Manhattan. Festinger var vanerøyker, og hadde brukt dette som eksempel på kognitiv dissonans, i og med at han var godt kjent med helsefaren. Før sin død uttalte han derfor: «Sørg for at alle vet at det ikke var lungekreft!»


== Referanser ==


== Litteratur ==
Schachter, Stanley og Gazzaniga, Michael S. (red.) (1989). Extending Psychological Frontiers. Selected Works of Leon Festinger (engelsk). New York: Russell Sage Foundation. ISBN 0-87154-275-7. CS1-vedlikehold: Flere navn: forfatterliste (link)
Festinger, Leon (1983). The Human Legacy (engelsk). New York: Columbia University Press. ISBN 0-231-05672-9. 
Festinger, Leon og Carlsmith, James (1959). «Cognitive Consequences of Forced Compliance». Journal of Abnormal and Social Psychology (engelsk). 58 (2): 203–210. CS1-vedlikehold: Flere navn: forfatterliste (link)
Festinger, Leon (1957). A Theory of Cognitive Dissonance (engelsk). Palo Alto: Stanford University Press. ISBN 0-8047-0131-8. 
Festinger, Leon; Schachter, Stanley og Riecken, Henry W. (1956). When Prophecy Fails. A Social and Psychological Study of a Modern Group that Predicted the End of the World (engelsk). Minneapolis: University of Minnesota Press. ISBN 0-06-131132-4. CS1-vedlikehold: Flere navn: forfatterliste (link)
Festinger, Leon (1954). «A Theory of Social Comparison Processes» (PDF). Human Relations (engelsk). 117 (7): 117–140. Arkivert fra originalen (PDF) 27. november 2014. 
Festinger, Leon (1950). «Informal Social Communication». Psychological Review (engelsk). 57 (5): 271–282. 
Festinger, Leon, Schachter, Stanley og Back, Kurt (red.) (1950). Social Pressure in Informal Groups. A Study of Human Factors in Housing (engelsk). Palo Alto: Stanford University Press. ISBN 0-8047-0174-1. CS1-vedlikehold: Flere navn: forfatterliste (link)